Putin til russerne: – Slutt å drikke, gå på ski
Med langrennsstjernen Veronika Stepanova på plass i salen, kom president Vladimir Putin med en helt spesiell oppfordring. – Husker dere det populære slagordet, sa Putin og fortsatte: – «Slutt å drikke, gå på ski!». Blant gjestene i salen i Moskva var svært mange nåværende og tidligere idrettsprofiler, blant dem altså Veronika Stepanova, som er den beste kvinnelige russiske skiløperen for tiden: Presidenten brukte det gamle slagordet for å lansere en ny aksjon som kalles «Langt og aktivt liv». Vladimir Putin er kjent for å være mer forsiktig med vodkaen enn russere flest, og han brukte slagordet til å slå et slag for mindre alkoholinntak: – Når det gjelder drikking, har vi et merkbart godt resultat her. Faktisk har vi betydelig redusert forbruket av alkohol og fremfor alt sterk alkohol. Dette påvirker selvfølgelig nasjonens helse. Putins tale var også en valgkamptale foran presidentvalget om drøyt to uker. Han lover at det i den neste seksårsperioden skal være en solid satsing på sport og idrett. – Skoler, universiteter og barnehager må ha muligheter til å drive idrett. – Jeg foreslår å bruke føderale ressurser til å bygge minst 350 nye idrettsanlegg i regionene, sier Putin, vel vitende om at hans «forslag» i praksis ikke vil bli motsagt. – Dette er områder der barn, voksne og familier kan trene.  Putin lover 7,5 milliarder kroner over statsbudsjettet til denne satsingen fram til 2030. Blant sportsprofilene som var til stede på Putins tale torsdag, var brytelegenden Aleksandr Karelin og tungvektsbokseren Nikolaj Valujev, som begge er politikere i Putins parti Forente Russland nå. Hockeylegendene Vjatsjeslav Fetisov og Vladislav Tretjak er også blitt politikere. På plass i salen var også skiskytteren Sergej Tsjepikov, som ble nevnt i Besseberg-saken. Den fremste Putin-tilhengeren av dem alle, sjakkspilleren Sergej Karjakin, var ikke til stede etter som han er på besøk i de okkuperte områdene i Ukraina om dagen.
President Putin oppfordrer russere til å drikke mindre og satse på idrett under sin tale om «rikets tilstand» Putin lanserer ny aksjon «Langt og aktivt liv» for å fremme sport og helse Han foreslår bruk av føderale ressurser for å bygge 350 nye idrettsanlegg og allokere 7,5 milliarder kroner fram til 2030 Flere idrettsprofiler og -politikere var til stede under talen, blant dem langrennsløper Veronika Stepanova